-   บริษัทหลักทรัพย์ กิมเอ็ง (ประเทศไทย) จำกัด (มหาชน) เดิมชื่อ “บริษัทหลักทรัพย์ นิธิภัทร
    จำกัด” จดทะเบียนจัดตั้งขึ้นเมื่อวันที่ 3 เมษายน 2539 ด้วยทุนจดทะเบียนเริ่มแรก 1,000
    ล้านบาท
    การจัดตั้งบริษัทเป็นผลมาจากการแยกธุรกิจเงินทุนและธุรกิจหลักทรัพย์ออกจากกันของบริษัทเงินทุนหลักทรัพย์
    นิธิภัทร จำกัด (มหาชน) โดยบริษัทเงินทุน นิธิภัทร จำกัด ถือหุ้นร้อยละ 99.99
    ของหุ้นที่จำหน่ายได้แล้วทั้งหมดในบริษัทหลักทรัพย์ นิธิภัทร จำกัด และเมื่อวันที่ 14 สิงหาคม
    2539 บริษัทหลักทรัพย์ นิธิภัทร จำกัด ได้รับโอนสินทรัพย์ และหนี้สินที่เกี่ยวกับธุรกิจหลักทรัพย์
    รวมทั้งการเป็นสมาชิกตลาดหลักทรัพย์แห่งประเทศไทย หมายเลข 42
    จากบริษัทเงินทุนหลักทรัพย์ นิธิภัทร จำกัด (มหาชน)
    โดยได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
    (ก.ล.ต.) และเริ่มประกอบธุรกิจหลักทรัพย์ตั้งแต่นั้นเป็นต้นมา

-   บริษัทฯประกอบธุรกิจหลักทรัพย์
    โดยได้รับใบอนุญาตจากกระทรวงการคลังให้ประกอบธุรกิจหลักทรัพย์ 4 ประเภท ได้แก่
    การเป็นนายหน้าซื้อขายหลักทรัพย์ การค้าหลักทรัพย์ การจัดจำหน่ายหลักทรัพย์
    และการเป็นที่ปรึกษาการลงทุน
    นอกจากนี้บริษัทฯยังได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
    (ก. ล. ต.) และตลาดหลักทรัพย์แห่งประเทศไทยให้ทำหน้าที่เป็นที่ปรึกษาทางการเงิน
    ซึ่งได้แก่ การเป็นที่ปรึกษาทางการเงินในการออกและเสนอขายหลักทรัพย์แก่ประชาชนทั่วไป
    การนำบริษัทเข้าจดทะเบียนในตลาดหลักทรัพย์และตลาดหลักทรัพย์ MAI
    การจัดเตรียมคำเสนอซื้อหลักทรัพย์
    และการเป็นที่ปรึกษาทางการเงินของผู้ถือหุ้นในการทำรายการประเภทต่างๆของบริษัทจดทะเบียน
    บริษัทฯได้รับใบอนุญาตจากกระทรวงการคลังให้ประกอบธุรกิจซื้อขายสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้า
    (Derivatives Agent) บริษัทเป็นสมาชิกของ บริษัท ตลาดอนุพันธ์ (ประเทศไทย) จำกัด
    (มหาชน) (Thailand Futures Exchange: TFEX) และเป็นสมาชิกของ บริษัท
    สำนักหักบัญชี (ประเทศไทย) จำกัด (Thailand Clearing House: TCH)
    เพื่อประกอบธุรกรรมการเป็นตัวแทนซื้อขายสัญญาซื้อขายล่วงหน้าผ่านตลาดอนุพันธ์ ปัจจุบัน
    บริษัทฯมีสำนักงานใหญ่อยู่ที่อาคารสำนักงาน ดิ ออฟฟิศเศส แอท เซ็นทรัลเวิลด์ ชั้น 20-21
    เลขที่ 999/9 ถนนพระรามที่ 1 แขวงปทุมวัน เขตปทุมวัน กรุงเทพฯ 10330

-   เมื่อวันที่ 3 ธันวาคม 2546
    บริษัทฯได้เข้าเป็นบริษัทจดทะเบียนในตลาดหลักทรัพย์แห่งประเทศไทย และ
    หุ้นสามัญของบริษัทฯได้เข้าทำการซื้อขายในตลาดหลักทรัพย์แห่งประเทศไทยเป็นวันแรก

-   ปี 2548 บริษัทฯมีส่วนแบ่งตลาดของมูลค่าการซื้อขายหลักทรัพย์ ร้อยละ 10.20 จัดเป็นอันดับ
    1 เมื่อเทียบกับบริษัทหลักทรัพย์อื่นๆ

-   ในด้านผลประกอบการ
    บริษัทฯมีการเติบโตทั้งด้านผลประกอบการและฐานะทางการเงินมาอย่างต่อเนื่อง
    กล่าวคือรายได้รวมของบริษัทฯเพิ่มขึ้นจาก 1,130.99 ล้านบาท สำหรับช่วงปี 2545/2546
    (วันที่ 1 เมษายน 2545-31 มีนาคม 2546) เป็น 2,723.58 ล้านบาท สำหรับช่วงวันที่ 1
    เมษายน 2546-31 ธันวาคม 2546 เป็น 3,210.03 ล้านบาท สำหรับปี 2547 โดยบริษัทฯ
    มีกำไรสุทธิสำหรับช่วงปี 2545/2546 จำนวน 258.02 ล้านบาท สำหรับช่วงวันที่1 เมษายน
    2546-31 ธันวาคม 2546 จำนวน 893.78 ล้านบาท และสำหรับปี 2547 จำนวน
    1,042.66 ล้านบาท ในปี 2545-2547 บริษัทฯมีส่วนแบ่งตลาดร้อยละ 12.70, 11.46 และ
    11.71 ของมูลค่าการซื้อขายรวมของทั้งตลาดในแต่ละปี ตามลำดับ ณ วันที่ 31 ธันวาคม
    2548 บริษัทฯมีสินทรัพย์รวม 6,329.12 ล้านบาท หนี้สินรวม 2,281.54 ล้านบาท
    และส่วนของผู้ถือหุ้น 4,047.58 ล้านบาท สำหรับผลการดำเนินงานของบริษัทฯในปี 2548
    บริษัทฯมีรายได้รวม 2,355.55 ล้านบาท และมีกำไรสุทธิ 714.98 ล้านบาท
    โดยรายได้ของบริษัทฯโดยส่วนใหญ่มาจากรายได้ค่านายหน้าซื้อขายหลักทรัพย์

-   ปัจจุบัน
    บริษัทฯได้เพิ่มช่องทางในการลงทุนในธุรกิจหลักทรัพย์อย่างต่อเนื่องโดยได้มีการพัฒนาโปรแกรมต่างๆ
    ประสบผลสำเร็จ ได้แก่ โปรแกรมการซื้อขายหลักทรัพย์ด้านอินเตอร์เน็ทที่เรียกว่า “KE
    Trade” โปรแกรมการซื้อขายหลักทรัพย์ผ่านโทรศัพท์มือถือและอุปกรณ์คอมพิวเตอร์แบบพกพา
    (PDA) ตลอดจนการเข้าถึงข้อมูลด้านงานวิจัยของบริษัทฯ
    อย่างรวดเร็วและเต็มไปด้วยประสิทธิภาพผ่านบริการ “KELIVE TV”
    ซึ่งเป็นการให้บริการวิเคราะห์หลักทรัพย์ผ่านเทคโนโลยีบรอดแบนด์ ทีวี
    ด้วยการรับชมการวิเคราะห์หลักทรัพย์ได้ทั้งภาพและเสียงออนไลน์ผ่านเว็บไซต์ของบริษัทฯ

-   ณ วันที่ 31 ธันวาคม 2548 บริษัทฯ มีเจ้าหน้าที่การตลาดทั้งสิ้น 615 คน
    โดยบริษัทฯมีการพัฒนาบุคลากรอย่างต่อเนื่อง
    เพื่อให้สามารถให้บริการแก่ลูกค้าได้อย่างมีประสิทธิภาพอยู่เสมอ

-   ในปี 2548 บริษัทฯได้เปิดสำนักงานสาขาขึ้นใหม่อีก 3 สาขา ได้แก่ สาขาสีลม สาขาอาร์ซีเอ
    และสาขาชิดลม ทำให้บริษัทฯมีสำนักงานสาขาในเขตกรุงเทพมหานครและปริมณฑล ทั้งสิ้น 20
    สาขา และสาขาต่างจังหวัด ทั้งสิ้น 18 สาขา รวมทั้งสิ้น 38 สาขา (ไม่รวมสำนักงานใหญ่)